Flere borgmestre i blandt andet Sønderjylland foreslår, at kommuner uden nye smittetilfælde af coronavirus kan få lov at genåbne tidligere og hurtigere end andre kommuner, der er hårdere ramt. Netop det forslag vil både DF og SF diskutere med de andre partier på Christiansborg. Ligesom i Sønderjylland har Nordjylland har generelt et lavt smittetryk, men i dag siger flere nordjyske borgmestre, at det ikke har gang på jord at åbne nogle kommuner før andre. - Det kan jeg ikke se, kan praktiseres. Kommunerne er jo ikke lukkede samfund, vi har 5.000 der pendler fra vores kommune ud og ind hver dag, hvis en kommune skulle have lov til at åbne før en anden, skulle man så sige: "I må ikke komme ind, der må ikke komme fremmede ind, og vi kan ikke sende nogen ud." Det kan simpelthen ikke lade sig gøre, siger borgmester i Mariagerfjord Kommune, Mogens Jespersen (V). Vi åbner og lukker i fællesskab Borgmesteren i Rebild Kommune, Leon Sebbelin (R) deler Mogens holdning: - Jeg tror, det bliver meget vanskeligt at forklare, at vi må noget i Rebild, som de ikke må i Vesthimmerland eller omvendt. Så det her, er vi nødt til at gøre det i fællesskab, både når vi lukker ned og når vi lukker op, mener han. Fire nordjyske kommuner er helt uden nuye smittetilfælde den seneste uge, og er ifølge forslaget kandidater til at måtte genåbne hurtigere, mens Rebild og Mariagerfjord har haft ganske få nye tilfælde. Blandt andet  konstaterede man i Mariagerfjord Kommune seks smittede på en lukket demensafdeling. Læsø ønsker at åbne På Læsø er der ikke rapporteret om nogen tilfælde af coronasmittede, og derfor ønsker borgmester Carsten Nielsen (O) en åbning af restauranter og flere attraktioner på øen. Han mener også, at flere skoleelever kan vende tilbage til normal undervisning. Men ligesom de to andre nordjyske borgmester, er virologieksperten Allan Randrup Thomsen er imod en differentieret genåbning. - Problemet er jo, at virus ikke respekterer kommunegrænser. Det vil sige, at det ene øjeblik er smitten i den ene kommune og i det næste øjeblik kan det være i den anden. Det mener jeg, er en uholdbar situation at stå i, siger han.

Opsummering:
Det skal være muligt for kommuner uden nye smittetilfælde at åbne, mener flere sønderjyske borgmestre. Den holdning deler de nordjyske kommuner ikke. Kun Læsø Kommune hilser forslaget velkommen.